CELEX: 32021R0078
Language: sl
Date: 2021-01-27 00:00:00
Title: Izvedbena uredba Komisije (EU) 2021/78 z dne 27. januarja 2021 o spremembi Izvedbene uredbe (EU) 2020/600 o odstopanju od Izvedbene uredbe (EU) 2017/892, Izvedbene uredbe (EU) 2016/1150, Izvedbene uredbe (EU) št. 615/2014, Izvedbene uredbe (EU) 2015/1368 in Izvedbene uredbe (EU) 2017/39 glede nekaterih ukrepov proti krizi zaradi pandemije COVID-19

28.1.2021   
               
               
                  SL
               
               
                  Uradni list Evropske unije
               
               
                  L 29/5
               
            
         IZVEDBENA UREDBA KOMISIJE (EU) 2021/78
         z dne 27. januarja 2021
         o spremembi Izvedbene uredbe (EU) 2020/600 o odstopanju od Izvedbene uredbe (EU) 2017/892, Izvedbene uredbe (EU) 2016/1150, Izvedbene uredbe (EU) št. 615/2014, Izvedbene uredbe (EU) 2015/1368 in Izvedbene uredbe (EU) 2017/39 glede nekaterih ukrepov proti krizi zaradi pandemije COVID-19
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 54 Uredbe,
         ob upoštevanju naslednjega:
         
                     (1)
                  
                  
                     Z Izvedbeno uredbo Komisije (EU) 2020/600 (2) so bila uvedena številna odstopanja od obstoječih pravil, med drugim v vinskem sektorju, katerih namen je proizvajalcem vina zagotoviti pomoč in jim pomagati pri obvladovanju posledic pandemije COVID-19. Kljub temu, da so bili ti ukrepi koristni, se med ponudbo in povpraševanjem na trgu vina ni ponovno vzpostavilo ravnovesje ter se po pričakovanjih zaradi trenutne pandemije tudi kratko- do srednjeročno ne bo ponovno vzpostavilo.
                  
               
                     (2)
                  
                  
                     Poleg tega se ukrepi, sprejeti za obvladovanje pandemije COVID-19, še naprej izvajajo v večini držav članic in po svetu. Med njimi so uvedba omejitev glede velikosti družabnih srečanj in praznovanj ter glede možnosti uživanja hrane in pijače zunaj doma. Na nekaterih območjih poleg odpovedi javnih dogodkov in zasebnih zabav še vedno veljajo omejitve gibanja. Te omejitve so posredno povzročile nadaljnje zmanjšanje porabe vina v Uniji in potrjeno zmanjšanje izvoza vina v tretje države. Poleg tega negotovost glede trajanja krize, ki se bo po pričakovanjih nadaljevala tudi po koncu leta 2020, povzroča dolgoročno škodo vinskemu sektorju Unije, saj si poraba vina verjetno ne bo opomogla, izvozni trgi pa bodo izgubljeni. Ta kombinacija dejavnikov precej negativno vpliva na oblikovanje cen na trgu vina v Uniji. Zaloge, ki so bile na začetku tržnega leta 2019/2020 že rekordno visoke, so se še povečale. Prihajajoča letina 2020 z visokim donosom, ki naj bi letino 2019 presegla za približno 10 milijonov hektolitrov vina, bo razmere le še poslabšala.
                  
               
                     (3)
                  
                  
                     Ker so države članice za zajezitev pandemije COVID-19 uvedle dolgotrajne omejitve, ki jih je treba ohraniti, se resne gospodarske motnje na glavnih prodajnih mestih za vino in posledični negativni učinki na povpraševanje po vinu še stopnjujejo.
                  
               
                     (4)
                  
                  
                     Zaradi teh izredno hudih motenj na trgu in kopičenja težkih razmer v vinskem sektorju, katerih vzrok so tarife, ki so jih Združene države oktobra 2019 uvedle za uvoz vin iz Unije, in ki se zdaj nadaljujejo kot posledica ukrepov zaradi svetovne pandemije COVID-19, se izvajalci dejavnosti v vinskem sektorju Unije še vedno srečujejo z izjemnimi težavami. Zato je nadaljnja pomoč vinskemu sektorju upravičena.
                  
               
                     (5)
                  
                  
                     Nadaljnje izvajanje ukrepov za obvladovanje krize v vinskem sektorju Unije, ki so bili uvedeni z Izvedbeno uredbo (EU) 2020/600, se šteje za bistveno, da se državam članicam in izvajalcem dejavnosti zagotovi prožnost, potrebna za izvajanje podpornih programov v vinskem sektorju Unije. Države članice so se lahko zlasti zaradi možnosti, da po potrebi med letom spremenijo svoje nacionalne programe, hitro odzvale na izjemne okoliščine v zadnjih mesecih in predložile spremembe svojih podpornih programov takoj, ko se je to zdelo potrebno. Zaradi te prožnosti so lahko uvedle nove ukrepe, optimizirale že obstoječe ukrepe ter ukrepe pogosteje in po potrebi prilagodile, pri čemer so upoštevale hitro spreminjajoče se razmere na trgu. Poleg tega je prožnost, uvedena za izvajanje ukrepa zelene trgatve, izvajalcem dejavnosti zagotovila čas, potreben za načrtovanje ukrepa in iskanje potrebne delovne sile za delovanje v težkih razmerah, ki so posledica pandemije COVID-19.
                  
               
                     (6)
                  
                  
                     Ker se bo po pričakovanjih pandemija COVID-19 nadaljevala tudi po koncu leta 2020, tj. tudi v znatnem delu proračunskega leta 2021, se zdi nujno podaljšati uporabo ukrepov za čas trajanja proračunskega leta 2021.
                  
               
                     (7)
                  
                  
                     Poleg tega so nekatere države članice zaradi težav pri upravljanju nacionalnih podpornih programov med sedanjo pandemijo COVID-19 poročale, da ne morejo ponovno pregledati standardnih stroškov na enoto, ki se uporabljajo za nekatere ukrepe v navedenih programih in so določeni v skladu s členom 24(1) Izvedbene uredbe Komisije (EU) 2016/1150 (3). Zato bi morale imeti države članice v letih 2020, 2021 in 2022 možnost, da podaljšajo obdobje, v katerem se opravi takšen ponovni pregled, tj. da ga opravijo četrto leto po zadnjih izračunih namesto vsako drugo leto po zadnjih izračunih, kot je določeno v členu 24(3) navedene uredbe. Da bi se izognili diskriminaciji, bi se morala ta prožnost uporabljati retroaktivno od datuma začetka veljavnosti Izvedbene uredbe (EU) 2020/600.
                  
               
                     (8)
                  
                  
                     Izvedbeno uredbo (EU) 2020/600 bi bilo zato treba ustrezno spremeniti.
                  
               
                     (9)
                  
                  
                     Da bi se izognili motnjam pri izvajanju ukrepov za reševanje krize v vinskem sektorju Unije in zagotovili nemoten prehod med obema proračunskima letoma, bi morala ta uredba začeti veljati na dan objave v Uradnem listu Evropske unije in se uporabljati retroaktivno od 16. oktobra 2020.
                  
               
                     (10)
                  
                  
                     Ukrepi iz te uredbe so v skladu z mnenjem Odbora za skupno ureditev kmetijskih trgov –
                  
               SPREJELA NASLEDNJO UREDBO:
         
            Člen 1
            Spremembe Izvedbene uredbe (EU) 2020/600
            Člen 2 Izvedbene uredbe (EU) 2020/600 se spremeni:
            
                        (1)
                     
                     
                        odstavek 1 se nadomesti z naslednjim:
                        
                           „1.   Z odstopanjem od člena 2(1) Izvedbene uredbe (EU) 2016/1150 lahko države članice za ukrepe iz člena 45(1)(a) in členov 46 do 52 Uredbe (EU) št. 1308/2013, kadar je to potrebno v proračunskih letih 2020 in 2021, vendar najpozneje do 15. oktobra 2021, spremenijo svoje nacionalne podporne programe v vinskem sektorju, kot je določeno v členu 41(5) Uredbe (EU) št. 1308/2013.“;
                        
                     
                  
                        (2)
                     
                     
                        v odstavku 2 se uvodni stavek nadomesti z naslednjim:
                        
                           „2.   Z odstopanjem od člena 8 Izvedbene uredbe (EU) 2016/1150 lahko države članice v proračunskih letih 2020 in 2021:“;
                        
                     
                  
                        (3)
                     
                     
                        doda se naslednji odstavek 3:
                        
                           „3.   Z odstopanjem od člena 24(3) Izvedbene uredbe (EU) 2016/1150 države članice v letih 2020, 2021 in 2022 ponovno pregledajo izračune iz odstavka 1 navedenega člena najpozneje četrto leto po predhodnih izračunih in po potrebi prilagodijo prvotno določene standardne stroške na enoto.“.
                        
                     
                  
         
            Člen 2
            Začetek veljavnosti in uporaba
            Ta uredba začne veljati na dan objave v Uradnem listu Evropske unije.
            Uporablja se od 16. oktobra 2020. Vendar se točka 3 člena 1 uporablja od 4. maja 2020.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 27. januarja 2021
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 671.
         
            (2)  Izvedbena uredba Komisije (EU) 2020/600 z dne 30. aprila 2020 o odstopanju od Izvedbene uredbe (EU) 2017/892, Izvedbene uredbe (EU) 2016/1150, Izvedbene uredbe (EU) št. 615/2014, Izvedbene uredbe (EU) 2015/1368 in Izvedbene uredbe (EU) 2017/39 glede nekaterih ukrepov proti krizi zaradi pandemije COVID-19 (UL L 140, 4.5.2020, str. 40).
         
            (3)  Izvedbena uredba Komisije (EU) 2016/1150 z dne 15. aprila 2016 o določitvi pravil za uporabo Uredbe (EU) št. 1308/2013 Evropskega parlamenta in Sveta glede nacionalnih podpornih programov v vinskem sektorju (UL L 190, 15.7.2016, str. 23).